|  |  |
| --- | --- |
|  | **Pesterzsébet-Központi Református**  **Egyházközség**  1204 Budapest, Ady E. u. 81.  Tel/Fax: 283-0029  www.pkre.hu |
| ***1893-2021*** |  |

Pesterzsébet, 2021. november 7.

***Kreisz János, lelkész***

**hitből élni**

**Lectio:**Filippi levél 2; 5-11

***„Annakokáért az az indulat legyen bennetek, mely volt a Krisztus Jézusban is, Aki, mikor Istennek formájában vala, nem tekintette zsákmánynak azt, hogy [ő] az Istennel egyenlő, Hanem önmagát megüresíté, szolgai formát vévén föl, emberekhez hasonlóvá lévén;***

***És mikor olyan állapotban találtatott mint ember, megalázta magát, engedelmes lévén halálig, még pedig a keresztfának haláláig. Annakokáért az Isten is felmagasztalá őt, és ajándékoza néki oly nevet, a mely minden név fölött való; Hogy a Jézus nevére minden térd meghajoljon, mennyeieké, földieké és föld alatt valóké. És minden nyelv vallja, hogy Jézus Krisztus Úr az Atya Isten dicsőségére.”***

**Alapige:** Róma levél 1; 17b

***„Az igaz ember pedig hitből él.”***

Kedves Testvérek! A mai istentiszteletünkön olyasvalamiről lesz szó, ami mindnyájunkat egzisztenciálisan, személyes létünkben érint. Mert rólunk lesz szó! Az emberről. Sok ok miatt, rendkívül izgalmas ez a felolvasott rövid alapige. A teljesség igénye nélkül ezekből kettőt szeretnék elétek tárni!

Ez a rövid kijelentés, hogy *„az igaz ember hitből él”* tulajdonképpen **a reformáció elindító, vezérigéje volt.** Luther ahogyan olvasta a Szentírást, ez az Ige valamiért elakadt benne, beleakadt, megragadt a szívében, és egészen átformálta őt, és a **végeredménye ennek tulajdonképpen az, hogy mi most itt ülünk ebben a templomban.** Mert Isten a történelem egy adott pontján Luther elé tárta, megnyitotta ezt a csodálatos, de valójában nehezen érthető rövid Igét. **Minden bizonnyal sokszor olvasta a nagy reformátor ezt az Igét, mégis élete egy pontján megragadta.** Ha volt már hasonló élményed az Igével, akkor pontosan tudod, hogy mit élt át akkor Luther. Hogy elolvastad már sokszor azt az igeszakaszt, és valahogy sosem adott semmit, maximum a lelkiismeret megnyugtatását, hogy ma is olvastam az Igét. **De egyszer valamit megértesz belőle, valami megragadja a szívedet a lelkedet, és valami egészen új felismerésre jutsz általa!** Hogy régi pestiesen mondjam, amikor „leesik a tantusz.” Ha volt már ilyen az életedben akkor azt sohasem felejted! Luther életében ez az Ige volt a sorsfordító felismerés! És lássátok mi lett belőle!

**Aztán másodszor különlegessége ennek az Igének az, hogy benne van, hogy hogyan kellene élnünk.** Benne van mindaz, amit Isten elvár az Ő teremtményétől. Hogy „*ember, higgy!*” Kedves Testvérek, ez az öt rövid szó, hogy *„az igaz ember hitből él”* tulajdonképpen összefoglalja az egész keresztyén életutat és életgyakorlatot. **Hogyha az ember hisz Jézus Krisztusban, Őhozzá ezáltal közel van, az Ő közelsége áradhat a körülöttünk lévőkre.** Egészen különös, nagy titok, amiről ez az Ige számunkra beszél! Mert mi a hit, amiről az Ige beszél? **– Mi az igaz hit?** A Heidelbergi kátéban így olvassuk: *„Az igaz hit ismeret, amelynél fogva igaznak tartom mindazt, amit Isten az ő igéjében nekünk kijelentett. Ám egyúttal szívbéli bizalom is, amelyet a Szentlélek ébreszt bennem az evangélium által, hogy Isten nemcsak másoknak, hanem nekem is bűnbocsánatot, örök igazságot és üdvösséget ajándékoz, ingyen kegyelméből, egyedül Krisztus érdeméért.”* Erről a hitről beszél a Szentírás. A hit: **ismeret és szívbéli bizalom**. Az igaz ember ebből él.

**Kedves testvérek, amennyi dolgot most megállapítottunk az Ige alapján, legalább annyi kérdést vet fel ez a rövid Ige.** Már ahogyan kezdődik a kijelentés az felvet elég sok problémát: *„az igaz ember.”* **Van-e lehetősége az embernek hitből élni?** Létezik olyan ember a világon, akire rá lehetne mondani, hogy *„igen, ő egy igaz ember!”* **Kedves testvérek, mielőtt bárki is játszadozni kezdene a gondolattal, hadd mondjam még itt az igehirdetés elején, hogy sem Jézus előtt, sem pedig Jézus után, eredendően, születetten, nem volt és nem is lesz igaz ember egy sem!** Voltak és vannak is Isten által megigazított emberek. A Biblia is beszámol róla, elég csak Jóbra vagy Mózesre gondolni. **De eredendően egyikünk sem az. Hiszen a bűneset óta nem vagyunk képesek arra, hogy „igaz emberek legyünk”.** Kedves testvérek, az a görög szó, ami itt az eredeti szövegben szerepel szó szerint ezt jelenti: *igaz, becsületes, tisztességes, emberi vagy isteni jogrendhez igazodik.* Ki képes ezen szabályok szerint tökéletesen élni? **Nyilvánvalóan senki sem. Hát akkor hogy van ez? Mégsem rólunk, mégsem nekünk szól ez az Ige?** „Csak” Jézusra vonatkoztatható? Mert Ő nyilvánvalóan képes volt betölteni. Hogyan lehetne feloldani ezt a kérdést? Mert az igaz emberről olvassuk, hogy hitből él, élni fog. Erre figyeljünk a következőkben!

Kedves testvérek, gondolom nem árulok el vele nagy titkot, hogy a **21. században egészen máshogy gondolkoznak az emberről**, az **életről,** mint ahogyan a Biblia tanít róla. **Nézzük, mit tanítanak nekünk az emberről!** A legtöbben ahhoz vagyunk hozzászokva, különösön azok, akik már a rendszerváltás után születettek, hogy az ömlik ránk, hogy: **Tökéletes vagy, úgy ahogyan vagy!** Szinte kivétel nélkül mindenki hallott már ilyen és ehhez hasonló mondatokat, hogy: „Te különleges vagy!”, vagy: „Te egyedi vagy…” **Az egyáltalán nem számít, hogy ugyanazt esszük, ugyanúgy öltözködünk, ugyanazokat a filmeket nézzük stb. Mégis mi ebben az egyedi?** Mégis mi ebben a különleges? Hiszen egy kaptafára formálnak bennünket. Hogy is szól a régi mondás? *Mindenki különleges, tehát senki sem az!* **De végül is mi ezzel a baj? Hiszen jóleső érzés az embernek azt hallani, hogy:** *„Te tökéletes vagy!” „Te vagy az Isten”.* **Kedves testvérek, két óriási probléma van ezzel, mégpedig az, hogy a Biblia nem ezt tanítja, és hogy tönkre tesszük a fiataljainkat ezzel a szemlélettel.** Ez a tökéletes vagy, egyúttal azt is jelzi, hogy nem kell változnod! **Nem kell gyarapítanod a tudásodat, nem kell művelned magad, te tökéletes vagy!** Hihetetlenül veszélyes út! Ti ne mondjátok ezt gyermekeiteknek, mert nekik ártotok vele!

**Kedves Testvérek, a 21. századi embernek ezután meg kell tanítani azt, hogy hogyan gondolkodjon az életről.** Tulajdonképpen nagyon röviden összefoglalható az a szemlélet amire próbálnak nevelni bennünket. Ez pedig így hangzik: *elköteleződés mentes élet.* **El ne kötelezd magad egy dolog iránt!** Ne döntsd el! Majd mi döntünk helyetted! Nem kell választanod, ne kötelezd el magad semmi iránt! **Ne válassz magadnak párt, hiszen annyi ember él ebben a világban! Ne foszd meg magad attól, hogy több emberrel légy párkapcsolatban!** Kedves Testvérek, korunkra eljuttatták odáig az embert, hogy nem kell döntenie! **Még véletlenül se döntsön magától egy eszmény, a hazája, pláne nem a hit mellett! Ne köteleződj el semmi mellett, mert az azt jelentené, hogy önállóan döntöttél, és nem vagy többé irányítható.**

Értitek mennyire sátáni? Ezt tanítják nekünk. Hogy tökéletes és egyedi vagy, csak éppen nem dönthetsz igazán semmiről, mert „megkímélnek” a választástól, az elköteleződéstől.

**Kedves Testvérek, a Biblia egészen máshogy és mást tanít az emberről és az emberi életről mint ahogyan arról eddig beszéltünk.** Mit mond a Biblia? Hogy mennyire máshogy látja a Szentírás, engedjétek meg, hogy felolvassak egy rövid igerészt**. Efezus 2,1-2A** *„Titeket is életre keltett, akik halottak voltatok vétkeitek és bűneitek miatt, amelyekben egykor éltetek e világ életmódja szerint”* Ezt az állapotot, amiről egészen eddig beszéltünk, minek is mondja Pál? „*Halottak voltatok…”* Halottak - mondja Pál apostol. **Kedves Testvérek, furcsa és kemény mondat fog következni: lelki értelemben mindannyian halva születünk.** Mindannyian. Az édeni bűneset óta minden ember úgy születik bele ebbe a világba, hogy lelki értelemben halott. **Mert mi a halál bibliai definíciója?** Az Istentől elszakadt állapot. Az ősbűn következménye minden más bűnünk, melyek csak az Istentől való elszakadtságunkat erősítik. Mindez a halálunkra van.

**Jó példa erre Tamás bácsi néhány héttel ezelőtti igehirdetése, amikor is a tékozló fiú példázatát magyarázta.** Emlékeztek arra mondatra, amit az Atya így mond: *„Ez az én fiam meghalt és feltámadott, elveszett és megtaláltatott.”* **Elszakadt az Atyától, ezért meghalt!** A halál, az Isten nélküliség állapotába került. Kemény szavak ezek, de valóban így van. Mindannyian lelki értelemben halottnak születünk. **Ha mégis ágálunk ez ellen, hadd hozzak egy másik példát, bizonyítva ezt a rettenetes állapotot.** A szülők bizonyára érteni fogják, akiknek pedig még nincs gyermeke, azok is könnyedén el tudják majd képzelni. **Érdemes figyelni a gyermekeket!** Hogyan létezik az, hogy két kisgyermek, gyakran minden ok nélkül elkezdi bántani egymást? **Miért bántják egymást szóval és tettel?** Senkitől nem látták, senkitől nem tanulták! Mégis bennük van az Istentől való elszakadtságunk következménye miatt. Úgy gondolom kijelenthetjük, hogy helyzetünk cseppet sem rózsás.

**Hogyan lesz ebből az állapotból, a halál állapotából élet? Hiszen logikusan végig gondolva a halott önmagától nem kelhet életre, ezért halott!** Hogyan is szólt az Efezusi ige? *„Titeket is életre keltett, akik halottak voltatok vétkeitek és bűneitek miatt, amelyekben egykor éltetek e világ életmódja szerint”* – Életre keltett. Nem életre keltetek, hanem valaki életre keltett. **Kedves Testvérek, hogy ez az életre keltés hogyan történik, ez minden ember életében az Istentől személyre szabottan történik. Levetett saruval mondom, hogy úgy gondolom, egy valamiben mégis mindegyik egyezik.** **Mégpedig abban, hogy a Szentlélek az Igehallgatás közben csendesen végzi a maga újjászülő munkáját.** És eljön az életünkben egy adott pont, amikor végre belénk akad, megfog, ébreszt és mozdít egy Ige. Úgy ahogyan Luther életében a felolvasott alapigénk lelkébe akadt. **Mert az igaz ember hitből él! Emiatt a hit miatt kel életre!**

Hogy is szólt a káté? *„Az igaz hit ismeret, amelynél fogva igaznak tartom mindazt, amit Isten az ő igéjében nekünk kijelentett. Ám egyúttal szívbéli bizalom is, amelyet a Szentlélek ébreszt bennem az evangélium által, hogy Isten nemcsak másoknak, hanem nekem is bűnbocsánatot, örök igazságot és üdvösséget ajándékoz, ingyen kegyelméből, egyedül Krisztus érdeméért.”* **Ez a második, ez a szívbéli bizalom, ez válik valósággá az életemben!** Nem csak kognitíve értem, tudom, hanem szív szerint is az enyém lett, **hitet gyújtott a Szentlélek a szívemben!** *Életre keltett –* ahogy mondja az Efezusi levél. Igen! Mert „*az igaz ember hitből él!”* Életre kelt! Ha ez a csoda már megtörtént az életedben, akkor legyél érte nagyon hálás! Ha pedig még nem akkor könyörögj érte!

**Kedves Testvérek, amikor az ember a lelki halott állapotából életre, új életre már itt a földön és örök életre kel, onnantól kezdődik földi utunk azon része, amiről az alapigénk beszél.** *„Az igaz ember hitből él!”* Csak, hogy miután az ember átadta a szívét Krisztusnak, azaz megtért, **onnantól elkezdi helyesen látni önmagát is.** Ez pedig **nagyon sok nehézséggel jár együtt. Tudniillik látom alkalmatlan és bűnös voltomat**. Pál apostol döbbenetes dolgot ír le, amikor ezt mondja: „*Hiszen nem azt teszem, amit akarok: a jót, hanem azt cselekszem, amit nem akarok: a rosszat. Ha pedig azt teszem, amit nem akarok, akkor már nem én teszem, hanem a bennem lakó bűn.”* **Aki hitben járó ember, az pontosan tudja, érzi, hogy miről beszél ez az Ige. Akkor mégis hogy van ez?** Pál apostol leírja, hogy az *„Igaz ember hitből él”* – nyilvánvalóan tapasztalatból írja, aztán pedig leírja azt, hogy azt teszi, amit nem akar? Hogy van hát ez? **Most akkor igaz vagy bűnös?**

**Kedves Testvérek, Luthernek éppen ez volt a nagy kérdése.** Amit mi most feltettünk. Mert Jézusé már a szívem, megtértem, mégis azt tapasztalom, hogy bűnös vagyok. Bűnöket követek el. Hogy van ez? A válasz egyszerűbb, mint gondolnák! **EGYSZERRE IGAZ ÉS BŰNÖS!** Igen! **Ez az állapot egyszerre igaz, megigazított, örök életet nyert, és egyszerre bűnös.** És mégse hasadt állapot ez, nem skizofrén állapot ez, **hanem a mégis kegyelem állapota. Ez a mégis kegyelem: Jézus nagypénteki áldozata.**

Kedves Testvéreim, „*Az igaz ember hitből él.”* **Elmondok egy történetet, ami reményeim szerint meg fogja értetni velünk ennek az Igének a mély üzenetét.** Sokan közületek tudják, hogy mennyire nagyon kötődöm szeretett Alma Materemhez, Sárospatakhoz**. Él ott egy idős professzor, akitől életemben a legtöbbet tanultam**, és amikor csak tehetem személyesen felkeresem őt. **A kommunista időkben végezte el a teológiát kitűnő eredménnyel, és mivel tudták róla, hogy egy lángelme, ezért felkeresték a hamburgi egyetemről, hogy várnák oda szeretettel tovább tanulni, és majd tanítani.** Azonban mint minden nemzeti érzelmű hívő embert, megfigyelte a kommunista besúgórendszer**. Felkeresték őt egy napon, és azt a feltételt szabták neki, hogy abban az esetben mehet ki, ha aláír a kommunistáknak, maga is besúgó lesz.** A válasza a következő volt: *szeretnek maguk aludni*? A kommunista tiszt válasza természetesen *igen* volt. Szeretett tanárom válasza a következő: *Nos én is. Ha most aláírnék önöknek, és információkat adnék ki lelkész társaimról soha többé nyugodtan aludni nem tudnék.* **Ez a lelkipásztor ezek után Hamburg helyett Hejőbábára, egy kis településre került, és sok-sok éven át hirdette Isten igéjét.** Mehetett volna Hamburgba tanulni és tanítani. **Valószínűleg ma az ő dogmatikájából tanulna a fiatal lelkész nemzedék. De az** „*igaz ember hitből él.”* **És mindemellett természetesen ő sem bűntelen ember! Ő hangoztatja ezt önmagáról leginkább. És valószínűleg az igehirdetés után kapok tőle majd egy hosszabb üzenetet, hogy ő méltatlan ahhoz, hogy őt igehirdetésekben idézzék.** Igen! Egyszerre igaz, és bűnös! Ilyen az, amikor „*az igaz ember hitből él.”*

**Kedves Testvérek minél több időt él az ember hitben, annál jobban érti Krisztust.** Különös dolog ez. Hiszen a hitünk a földi életünkre szól csupán. A mennyországban már nem lesz rá szükségünk, hiszen a hit látássá lesz. **Mégis különös módon már itt a földön megtapasztalhatjuk a mennyei „Krisztus látás” örömét.** **Olyan pillanatokban amikor krisztusi módon szerettem valakit.** Azokban a pillanatokban, amiről az Ige beszél, hogy *„él bennem a Krisztus!”* Minél régebb óta jár valaki a hit útján, a hit szemüvegén keresztül meg lehet látni Krisztust a hétköznapokban is. **Amikor meglátod a másikban Krisztust, mert valami olyat tett, amit magától biztosan nem tett volna.** A benne élő Krisztus volt az!

**Kedves Testvérek, lassan befejezem. Azok az emberek, akik hitben élnek, a legtöbben eljutnak oda, amit Pál apostol így fogalmaz meg**: „*Mert nekem az élet Krisztus, és a meghalás nyereség! Ha pedig az életben maradás az eredményes munkát jelenti számomra, akkor, hogy melyiket válasszam: nem tudom. Szorongat ez a kettő: vágyódom elköltözni és Krisztussal lenni, mert ez sokkal jobb mindennél; de miattatok nagyobb szükség van arra, hogy életben maradjak.”* **Egészen máshogyan tekintenek a halálra. A halál, mint nyereség? Nem is olyan régen, amikor Patakon jártam, az előbb említett idős professzorom ezt mondta nekem:** *Tudod Janikám, én már úgy mennék.* **A fiatal fülnek hátborzongató kijelentésnek hathat. Ezt a mondatot azonban nem a megkeseredés, az életből való kiábrándultság szüli. Hanem az, hogy az út végéhez közeledve egyfajta szent izgalom lesz úrrá az emberen, hogy a hitem égi látássá változhat.** Mert „*az igaz ember hitből él”* és ez a hit Jézus Krisztusban az, ami majd az örök életet jelenti számunkra.

Így legyen!

Ámen!